
			Sepitetyn tarinan henkilöt ovat kuvitteellisia. Tarina sijoittuu kuitenkin mahdollisimman todenmukaisesti historialliseen aikaan ja maantieteelliseen paikkaan. Olen keksinyt monien tilojen nimet, ja myös Salstadin suurtilan nimi on keksitty. Sama koskee useita viranomaisia ja joitakin merkittäviä historiallisia henkilöitä. Näin olen halunnut korostaa, että hahmoni ovat selkeästi vain romaanihenkilöitä. Mahdolliset yhtäläisyydet oikeasti eläneiden historiallisten henkilöiden kanssa ovat sattumanvaraisia ja tahattomia.

		

	
		
			Edellinen osa päättyi näin:

			”Äiti pilasi minunkin elämäni!” Gottfred keskeytti. ”En saanut tietää Solfridin raskaudesta enkä avioliitosta Magnarin kanssa ennen kuin oli liian myöhäistä. Eikä maailmassa ole mitään, mitä olisin mieluummin tehnyt kuin tarjonnut Solfridille paikan talossani Kristiansundissa. Ei mitään!”

			”Voi!” Solfrid ei voinut enää pysytellä vaiti, ja hänestä tuntui kuin koko maailma olisi romahtanut hänen niskaansa. Hän olisi siis voinut olla nyt naimisissa Gottfredin kanssa ja asua Kristiansundissa varakkaan liikemiehen rouvana. Emilie olisi voinut kasvaa hyvässä kodissa joutumatta raatamaan aamusta iltaan. Se oli täysin käsittämätöntä. Gottfred oli paljon nuorempi ja muutenkin sata kertaa parempi vaihtoehto kuin Magnar. Solfrid oli aina pitänyt Gottfredistä. Eihän hän tietenkään ollut rakastanut miestä, mutta olisi varmasti voinut oppia rakastamaan paljon helpommin kuin Magnaria. Hän tiesi, että Gottfred oli kiltti ja kohtuullinen mies.

			Pöydän ympärille laskeutui hiljaisuus, ja kaikki katsoivat Gottfrediä kuin odottaen hänen sanovan jotain lisää.

			”Minä vihaan äitiä”, hän totesi juuri, kun salin ja ruokasalin välinen ovi avautui, ja näkyviin ilmestyi itse vanharouva Aas.

		

	
		
			1

			Trondhjemissä sunnuntaina 1. kesäkuuta 1879 (ensimmäisenä helluntaipäivänä):

			”Äiti! Sinäkö sieltä tulet!” tukkukauppias Hans Anders Aas huudahti ruokasalin suuren pöydän päädystä, ja hänen kulmakarvansa nousivat miltei hiusrajaan asti. Hän tuijotti muistisairasta äitiään suu auki, joten Emilie näki vilaukselta miehen suussa olevat kaksi kultahammasta. Emilie käänsi kuitenkin nopeasti katseensa melkein kahdeksankymmentä täyttäneeseen rouvaan, joka seisoi saliin johtavalla ovella. Vain toinen leveistä pariovista oli auki.

			He olivat juuri puhuneet vanharouva Aasista, ja tämä oli saattanut kuulla jotain. Rouvan teräväpiirteiset kasvot näyttivät vihaisilta. Hän katsoi ankarasti ruokapöydän ääressä istuvaa seuruetta vastaamatta pojalleen.

			Hitaasti rouva ojensi kätensä taloudenhoitajalle, joka seisoi hänen takanaan. Emilie oli tavannut naisen aiemmin vain ohimennen. Pyylevä neiti Olsen oli noin neljänkymmenen. Hän vaikutti pirteältä ja olemukseltaan varmalta, mutta kasvoja rumentavat syylät herättivät huomiota. Taloudenhoitaja ojensi rouvalle varrellisen lornjetin, jonka tämä nosti silmiensä eteen. Lasien kehykset ja varsi näyttivät olevan kultaa, ja kehysten ulkoreunoilla kimalteli jalokiviä.

			Vanharouva ei puhunut mitään, antoi vain katseensa kiertää läsnäolijoissa. Ensin hän mittaili arvostellen Hans Andersia ja Wilhelmina-rouvaa. Sitten hän siirtyi tarkastelemaan Gottfrediä, toista poikaansa. Rouva ei vaikuttanut iloiselta, vaikka poika oli tullut Kristiansundista asti. Ilmeenkään värähtämättä rouva antoi katseensa kiertää hitaasti Jon Salstadiin, joka oli hänen lapsenlapsensa, ja siitä tämän kihlattuun Saraan, jota hän ei ollut koskaan tavannut. Toinenkin lapsenlapsi, Jens Christian Aas, sai osakseen vain tuiman katseen. Rouvan kasvoilla käväisi hymynhäivähdys, kun hän näki Judith Lundstadin, Jens Christianin sisaren, joka oli naimisissa lennätinpäällikkö David Lundstadin kanssa. Hymy kuitenkin katosi saman tien, ja rouvan katse kiersi vakavana lennätinpäälliköstä Fredrikke Johnseniin, Judithin ja Jens Christianin vanhempaan sisareen, ja tämän aviomieheen, valokuvaajamestari Olav Johnseniin. Rouva veti syvään henkeä ja käänsi jälleen kasvonsa kohti pöydän päätyä.

			Hän katsoi ankarasti vanhinta lastaan, leskirouva Anna Waltheria. Anna oli selvästi itkun partaalla. Se ei kuitenkaan näyttänyt hetkauttavan äitiä, joka siirsi katseensa nuorimpaan tyttäreensä Jorunn Salstadiin. Hän oli myös nuorin rouvan elossa olevista lapsista. Vanhan naisen kylmä ja ankara ilme muuttui vihamieliseksi hänen nähdessään Solfrid Haugenin. Emilie piti äitiään käsivarresta ja tunsi tämän lihasten värisevän ja nykivän Solfridin tuijottaessa takaisin. Kun rouva Aasin katse osui Emilieen, tämä melkein tunsi rouvan silmissä hehkuvan vihan.

			”Kyllä vain, Hans Anders”, rouva vastasi lopulta poikansa kysymykseen irrottamatta katsettaan Emiliestä. ”Ettekö itse lähettäneet minulle sanan?”

			”Mitä?” Hans Anders katseli ympärilleen, ja silmäkulmastaan Emilie havaitsi Judithin kumartavan päänsä. Tyttö oli käväissyt aikaisemmin jossakin.

			”Judith?” isä kysyi.

			”Minusta hänen kuuluu olla mukana”, tytär tokaisi ja kohotti katseensa uhmakkaasti.

			”Enkö ole enää tervetullut omaan kotiini?” vanha nainen kysyi purevasti. ”Mitä täällä oikein tapahtuu? Miksi te olette kokoontuneet? Hänkin vielä!” Rouva osoitti syyttävästi ensin Solfridia ja sitten Emilietä, ikään kuin ei olisi osannut päättää, kumpaa tarkoitti. Ehkä hän tarkoitti molempia. Emilien sydän pamppaili kiivaasti, ja hän oli yhtä jännittynyt ja peloissaan kuin äitinsäkin.

			Jorunn Salstad vastasi.

			”Olemme kokoontuneet, koska haluamme tuulettaa sukumme salaisuuksia”, Jorunn sanoi kuuluvasti. ”Ja sen me olemme tehneet. Tiedän, että olet tavannut Emilien kerran, mutta nyt meille kaikille valkeni, että hän on sinun lapsenlapsesi.”

			”Jorunn, ole vaiti!” vanha nainen kiljaisi niin lujaa ja kimakasti, että Emilien rintaa kouraisi. Samalla Emilie hämmästeli sitä, että rouva pysyi heistä kaikista selvillä ja muisti nimet. Hänellä oli selvästikin hyvä päivä.

			”Ei, enää emme vaikene!” Gottfred ärjäisi takaisin ja iski nyrkkinsä pöytään niin, että kupit kilisivät. Hän kääntyi ja tuijotti raivoissaan äitiään. ”Olemme vaienneet aivan liian kauan! Olet aiheuttanut vuosien varrella paljon pahaa, mutta enää sinulla ei ole valtaa. Ymmärrätkö? Solfridin olisi pitänyt olla miniäsi, ja olet Emilien isoäiti. Sillä siisti! Odd on hänen isänsä.”

			Vanha nainen kalpeni, ja lornjettia pitelevä käsi vaipui vapisten alas. Neiti Olsen tarttui rouvaa käsivarresta ja talutti tuolille oven viereen. Rouva vaipui hitaasti istumaan haukkoen henkeään. Emilie katsoi vanhusta peläten, että tämä oli saanut kohtauksen ja kuolisi siihen paikkaan, mutta onneksi niin ei käynyt. Emilie huomasi, ettei rouvaa vapisuttanut heikkous, vaan kiihkeä raivo, aivan kuin tämä olisi halunnut tappaa Gottfredin katseellaan.

			”Älä mainitse Oddin nimeä, Gottfred!” hän kirkui. ”Hän on kuollut! Kuulitko? Pikkuveljesi on kuollut!”

			”Kyllä minä sen tiedän…”

			”Hän tappoi Oddin!” vanha nainen kirkui ja osoitti Solfridia luisevalla etusormellaan. Emilie tunsi äitinsä tärisevän ja tajusi tämän nyyhkyttävän. Hän yritti lohduttaa äitiään silittämällä käsivartta, mutta siitä ei ollut apua.

			”Hitto vie, ei hän sitä tehnyt!” Gottfred murahti hieman maltillisemmin. ”Sinä Oddin tapoit, äiti. Sinä!” Hän osoitti syyttävästi äitiään. ”Sinä tapoit poikasi kieltämällä häneltä Solfridin, jota hän rakasti yli kaiken.”

			”En”, rouva kuiskasi.

			”Kyllä vain!” Gottfred sivalsi takaisin. ”Sinä hallitsit ja komensit, sinä johdit ja päätit, sinä vehkeilit ja valehtelit. En tiedä, mitä kirjoitit pikkuveljelleni Kristianiaan, mutta se sai hänet niin epätoivoiseksi, että hän lähti maasta. Sinun on täytynyt valehdella Solfridista. Eikä Odd ole voinut tietää lapsesta.”

			”Olet hullu”, vanharouva voihkaisi suu auki.

			”Minä en ole hullu!” Gottfred vastasi. ”Sinä olet pilannut Solfridin elämän ja siten myös Emilien elämän. Lisäksi tuhosit Annan tulevaisuuden ja minun tulevaisuuteni. Unelmamme ja toiveemme eivät merkinneet sinulle mitään, välitit vain omista itsekkäistä tavoitteistasi. Kaikkein huonoiten kohtelit kuitenkin Oddia, sillä on sinun syysi, että hän on kuollut. Enää et voi paeta tosiasioita, voit ainoastaan pyytää Solfridilta anteeksi.”

			”En ikinä!” rouva huusi ja hautasi kasvot käsiinsä äänekkäästi itkien. Neiti Olsen ehti hädin tuskin napata lornjetin, ennen kuin se putosi lattialle. Pöydän ympärillä oli aivan hiljaista. Emilie huomasi, että Hans Anders ja Gottfred katsoivat toisiaan lannistuneesti. Vanha nainen käpertyi tuoliinsa ja itki kuin lapsi.

			”Gottfred on oikeassa, äiti”, Jorunn sanoi hetken kuluttua selkeällä äänellä. ”Sinun täytyy pyytää Solfridilta ja myös meiltä muilta anteeksi. Se on ainut oikea vaihtoehto.”

			”Juuri niin”, Anna sanoi nyyhkyttäen.

			Vanha nainen ei vastannut, vaan kurkisti vanhinta tytärtään sormiensa välistä. Hän näytti yhtäkkiä pelokkaalta.

			”Äiti?” hän sanoi piipittävällä äänellä.

			”Lopeta tuo höpötys!” Anna ähkäisi ja pyyhki kyyneleensä äkäisesti.

			”Kyllä, äiti.” Vanharouva Aas väänteli hermostuneena sormiaan ja katsoi tytärtään pelokkaana. ”Saanko tulla jo ulos?”

			”En ole sinun äitisi, vaan tyttäresi!” Anna Walther huomautti kiukkuisesti tuhahtaen.

			Emilie ei ollut koskaan nähnyt madame Waltheria niin vihaisena. Kurjinta oli kuitenkin nähdä vanharouva Aasin luhistuvan ja kadottavan järkensä. Oli kauheaa todistaa niin äkillistä ja voimakasta muutosta täydellisestä hallitsijasta pelokkaaseen pikkutyttöön. Vanha nainen vapisi nyt kauhusta, aivan kuin olisi elänyt uudelleen jonkin järkyttävän hetken lapsuudestaan.

			”Äiti kiltti! Älä rankaise minua enää. Olen nyt kiltti ja tottelen sinua”, hän nyyhkytti ja kurotteli käsillään Annaa. Emilien kävi rouvaa sääliksi. Vanhuksen kyyneleiden alta kuultava kauhu saattoi kummuta tämän lapsuudesta ja oman äidin julmuudesta. Menneisyys oli varmasti jättänyt jälkensä rouvaan.

			”Lopeta nyt tuollainen!” Anna ähkäisi selvästi lannistuneena. ”Hän on tainnut seota taas täysin. Ellei hän sitten vain teeskentele päästäkseen pälkähästä.”

			”Mistäpä sen tietää”, Gottfred huokaisi ja pudisti päätään. ”Hän on aina osannut vetää oikeasta narusta.” Gottfred katsoi epäilevästi äitiään, joka istui muutaman kyynärän päässä tuoliinsa käpertyneenä.

			”En ole koskaan nähnyt häntä noin pahana”, Hans Anders sanoi. ”Tämä oli hänelle varmasti vähän liikaa. Äiti? Kai sinä sentään minut tunnistat?”

			Äiti ei katsonut poikaansa, tuijotti vain Annaa ja inisi hiljaisella äänellä. Vanhus oli ristinyt kätensä ja väänteli niitä taukoamatta.

			”Voiko järki kadota noin äkisti?” Jorunn ihmetteli otsaansa rypistäen.

			”En tiedä, mitä pitäisi uskoa”, Anna huokaisi päätään pudistaen.

			”Se on varmasti aitoa, madame Walther”, neiti Olsen sanoi niiaten. ”Sellainen hän on. Joskus hän on selväjärkinen, kuten juuri äsken, mutta se ei koskaan kestä kauan. Tänään hän jaksoi pitkään, mutta nyt hän on hyvin väsynyt. On varmaan parasta, että saatan hänet sänkyyn ja annan lääkettä.”

			”Niin varmasti”, sanoi Hans Anders. ”Tarvitsetteko apua portaissa?”

			”En, herra tukkukauppias, hän kävelee hyvin itse, kun pidän kiinni”, neiti Olsen vastasi ja tarttui rouvaa käsivarresta.

			”Neiti Olsen”, Jorunn sanoi. ”Älkää kertoko tämän päivän tapahtumista kenellekään.”

			”En kerro, lupaan sen, madame Salstad”, neiti Olsen vastasi heti. ”Tulkaa nyt, rouva Aas. Menemme lepäämään hetkeksi.”

			”Meillä muilla on vielä vähän puhuttavaa”, Hans Anders totesi.

			Halvor Lien näki Jacob Lundplassenin käpälöivän Karenia. Tyttö pyysi Jacobia lopettamaan, mutta mies vain jatkoi. Halvor juoksi esiin metsästä ja syöksyi Jacobin kimppuun tämän syleillessä Karenia. Juostessaan Halvor ehti jo katua, sillä juttu saattaisi päättyä taas huonosti. Hän oli kuitenkin jo karjaissut äänekkäästi, joten oli liian myöhäistä kääntyä takaisin.

			”Päästä hänet, senkin idiootti!” Halvor huusi ja ryntäsi eteenpäin kädet nyrkissä.

			”Mitä pirua…”, Jacob äännähti irrottaen otteensa Karenista. Mies perääntyi pari askelta nostaen kätensä torjuvasti. ”Lopeta! Tule järkiisi”, Jacob karjaisi.

			Halvor ei tullut järkiinsä. Hän löi Jacobia korvalle ja humautti sitten miehen nyrkillään kanervikkoon. Torppari kaatui ja jäi maahan sätkimään. Halvor oli vähällä potkaista vielä perään, mutta malttoi mielensä ja jätti sen tekemättä. Karen kirkui kimakasti. Metsästä kuului nopeasti lähestyvän miehen karjuntaa.

			”Mitä helvettiä täällä tapahtuu?” tulija huusi. Se taisi olla Ola Teigen. Halvor piti yhdeksäntoistavuotiasta Olaa parhaana kaverinaan, vaikkei tiennytkään, oliko Ola samaa mieltä. He olivat kuitenkin taas ystäviä.

			”Oletko järjiltäsi, Halvor?” Karen kivahti ja löi miestä poskelle. Lyönti kirveli, ja Halvorin huuli taisi haljeta. Karen laskeutui Jacobin viereen ja otti miehen pään käsiinsä.

			”Jacob! Oletko elossa?” Karen kysyi painokkaasti.

			Siinä samassa Ola Teigen porhalsi paikalle. Hän pysähtyi puuskuttaen ja katseli ympärilleen.

			”Mitä hittoa täällä tapahtuu?” hän kysyi.

			Halvor aikoi vastata mutta muisti sitten, että Olasta oli tullut nimismiehen renki. Kertoisiko Ola nimismiehelle? Halvor ei tiennyt, oliko Olalla jotain valtuuksia. Rolf Sandvoll varmasti uskoisi Olaa, jos tämä kertoisi asiasta. Vaikka Jacobinhan se pitäisi ilmoittaa, tai Karenin – ei kai Ola sitä sentään voisi tehdä.

			Jacob alkoi äännellä ja vastasi lopulta Karenin kysymykseen.

			”Olenhan minä elossa, mutta tuo mies on aivan mielipuoli”, Jacob ähkäisi ja yritti nousta istumaan. Karen työnsi hänet takaisin makuulle.

			”Makaa vain hetki rauhassa, niin tokenet”, Karen sanoi ja tunnusteli Jacobin kasvoja vikkelin sormin. ”Sattuuko tähän? Murtuiko sinulta mitään? Ovatko hampaat kunnossa?”

			”Ehjiä ovat”, Jacob sanoi kokeiltuaan hampaitaan kielenkärjellään. Halvor ei nähnyt miehen kasvoissa haavoja, mutta Jacob hieroi poskipäätään, ja ohimolle oli nousemassa kuhmu.

			”Löitkö sinä Jacobin maahan, Halvor?” Ola tuijotti Halvoria kulmat kurtussa.

			”Hän yritti ottaa Karenin väkisin”, Halvor selitti.

			”Älä nyt hulluja puhu!” Karen tiuskaisi.

			”Sinähän kiljuit ja pyysit häntä lopettamaan!” Halvor väitti vastaan. Hän tunsi kuitenkin itsensä tyhmäksi.

			”En minä mitään kiljunut!” Karen väitti kiivaasti. ”Hulluko sinä olet? Ja miksi väijyit puskissa?”

			”En väijynyt, muuten vain kävelin metsässä.” Halvor huomasi itsekin, miten typerältä kuulosti ja näki Olan ihmettelevän katseen.

			Karen auttoi Jacobin jaloilleen, ja mies ähkäisi noustessaan ylös Karenin olkapäähän tukeutuen. Jacob tunnusteli päänsä kuhmua ja nyrkin runtelemaa poskiluuta. Iho oli alkanut tummua ja turvota, mutta Jacobin katse oli vakaa, kun hän tuijotti Halvoria.

			”Halvor kävi päälle”, Jacob sanoi vilkaisten Olaa.

			”Mitä sinä siihen sanot, Halvor?” Ola kysyi.

			”No, ehkä minä vähän hätiköin”, Halvor vastasi. ”Taisin ymmärtää väärin.”

			”Ymmärtää väärin?” Karen tuhahti.

			”Niin, sinähän pyysit häntä lopettamaan. Luulin, että tarkoitit sitä”, Halvor puolusteli.

			”Kuka olisi arvannut, että sinä väijyit puskissa?” Karen tuhahti ja pudisti päätään silittäessään vatsaansa.

			”Eihän vatsaan satu?” Jacob kysyi ja rypisti huolestuneena kulmiaan.

			”Ei, kaikki on hyvin”, Karen vastasi katsoen edelleen Halvoria suoraan silmiin.

			”Entä miten sinun kävi, Jacob?” Ola kysyi.

			”Ei minulla ole mitään hätää. Mutta on se vaan kirottua, ettei mies saa syleillä tyttöään ilman, että joku antaa turpiin”, torppari vastasi.

			”Mitä sinä siihen sanot, Halvor?” Ola kysyi katsoen ankarasti Halvoria, joka ymmärsi, mitä häneltä odotettiin. Se ei olisi helppoa.

			”No, ilmeisesti ymmärsin väärin, joten minun täytyy kai vain pyytää anteeksi”, Halvor sanoi ja laski katseensa.

			”Hyväksytkö anteeksipyynnön, Jacob?” Ola kääntyi jälleen torpparin puoleen.

			”Noh, minulla lienee oikeus tehdä ilmoitus päällekarkauksesta ja vaatia korvausta kivusta ja särystä, niin kuin sanotaan, eikä nimismiehen renkiä parempaa todistajaa olekaan.” Jacob tuijotti Halvoria tiukasti.

			”Niin, on toki oma asiasi, haluatko tehdä ilmoituksen, mutten suosittele sitä”, Ola sanoi. ”Ei kannata lietsoa lisää pahaa verta. Halvor on pyytänyt anteeksi. On kai teissä sen verran miestä, että voitte paiskata kättä ja sopia asian?”

			”Ei, en suostu siihen”, Jacob sanoi. ”Ei kai torpparinkaan tarvitse sietää mitä tahansa. Haluan miettiä asiaa ja katsotaan sitten.”

			”Selvä, kuten haluat”, Ola nyökkäsi. ”Mutta toivon, että annat asian loppujen lopuksi olla.”

			”Se vähän riippuu”, Jacob sanoi erittelemättä tarkemmin tarkoitustaan, mutta Halvor aavisti, että mies haluaisi rahaa. Kotiväki ei ilahtuisi kuullessaan asiasta. Halvor katui katkerasti väliintuloaan.

			”Karenhan huusi ja pyysi sinua päästämään irti”, Halvor toisti, koska oli vuorenvarma asiastaan.

			”Enkä huutanut”, Karen sanoi pitäen päänsä.

			”Sanoit sen kovaa ja selkeällä äänellä.” Halvor ei antanut periksi.

			”Hyvä Jumala sentään!” Karen tuhahti ja pudisti päätään. ”Mitä sinä oikein haluat, Halvor?”

			”En mitään”, mies vastasi. Ola vilkaisi Halvoria, mutta tämä ei keksinyt enempää sanottavaa. Eihän Halvor itsekään tiennyt, mitä halusi. Hän ei vain pitänyt siitä, että Karen oli Jacobin kanssa. Eikö Karen voisi ottaa rauhallisesti, kunnes lapsi oli syntynyt?

			”Olipa hitonmoinen sattuma, että lähdin tähän suuntaan sunnuntaikävelylle”, Ola totesi, ja Halvor myötäili.

			”Kävelylle lähdin minäkin”, Halvor sanoi ja nyökkäsi.

			”Sinä väijyit metsässä”, Karen tuhahti. ”Miksi ihmeessä? Seuraatko sittenkin minua?”

			Halvor työnsi kätensä taskuun ja pudisti päätään. Hän näki voitonriemun pilkahduksen Karenin silmissä ja aisti Jacobin katseessa jotain pahaenteistä. Hän luikki tiehensä apeana.

			Välikohtaus vanharouva Aasin kanssa oli uuvuttanut Solfridin. Hän ei ollut itkenyt niin vuolaasti kahdeksaantoista vuoteen, ja tunnemyrsky väsytti. Erityisen raskaalta tuntui, että tapauksella oli niin paljon todistajia ja että Emiliekin oli joutunut vihan kohteeksi. Tytär piteli häntä edelleen lujasti käsivarresta, mikä tuntui hyvältä. Ei kuitenkaan ollut varmaa, että tästä seuraisi pelkkää hyvää.

			Äidillä ja tyttärellä oli paljon puhuttavaa. Tuntui kuin Solfrid olisi istunut syytetyn penkillä oikeudenkäynnissä, eikä lopullista tuomiota ollut vielä julistettu.

			Kipeimmin oli koskenut Oddin muisto. Mies oli ollut niin vahvasti läsnä, melkein kuin nuorempi veli olisi valinnut Gottfredin hahmon edustamaan itseään. Aivan kuin Gottfredin koko olemuksesta olisi säteillyt Oddin Solfridia kohtaan tuntema rakkaus, ja se raastoi Solfridin sydäntä.

			Sellaisia tunteita ei hänen avioliitossaan ollut.

			Hän katsoi vanharouva Aasia, joka oli neiti Olsenin käsipuolessa. Laiha vanhus käveli kumarassa ja oli kuin epävarma lapsi suuren ja rotevan taloudenhoitajan vierellä. Rouva oli tunnetusti ollut ilkeä ja kylvänyt ympärilleen paljon epätoivoa ja surua, mutta samalla häntä kävi sääliksi. Hän oli selvästi joutunut kokemaan ikäviä asioita lapsuudessaan. Nyt hän vaelsi todellisuuden ja muistojen välillä. Sen täytyi olla tuskallista, koska hän varmasti ymmärsi tilanteen ollessaan selväjärkinen. Tällä hetkellä rouva eli muistoissaan, ja Solfrid oli myötätuntoinen häntä kohtaan.

			Sitten Solfrid ei enää kestänyt. Hän nousi rivakasti työntäen tuolin taakseen, riuhtaisi itsensä irti Emiliestä ja juoksi vanhanrouvan perään. Hän ehti salin ovelle juuri, kun neiti Olsen oli sulkemassa sitä perässään.

			”Odota!” Solfrid huusi työntäessään oven jälleen auki ja pujahtaessaan neiti Olsenin ohi. ”Minun täytyy sanoa hänelle jotain.”

			Salissa hän asettui vanhanrouvan eteen, tarttui tätä varovasti olkapäistä ja yritti saada rouvan nostamaan katseensa. Madame Aas vaikutti kuitenkin uupuneelta ja roikotti päätään.

			”Madame Aas!” Solfrid sanoi painokkaasti. ”Minä tässä, Solfrid. Olkaa kiltti ja katsokaa minua.”

			Vanharouva nosti hitaasti päätään ja kohtasi hänen katseensa. Solfrid oli näkevinään välähdyksen siitä, että rouva tunnisti hänet, vaikkei ollut varma.

			”Haluan vain kertoa, että annan teille anteeksi, madame”, Solfrid sanoi.

			”Sinäkö”, kuului tuskin kuuluvasti.

			”Kyllä, minä”, Solfrid sanoi. ”Annan teille kaiken anteeksi. On aika mennä eteenpäin. Muistakaa, että olette tyttäreni isoäiti, madame.”

			”Teidän tyttärenne?” rouva toisti mumisten.

			”Niin, hänen nimensä on Emilie.”

			”Olen niin väsynyt”, vanhus huokaisi. Sitten hän sulki silmänsä ja lähti jälleen liikkeelle neiti Olsenin käsikynkässä. Solfrid katsoi heidän peräänsä. Hänen sanoillaan ei todennäköisesti ollut mitään vaikutusta, mutta hän oli silti tyytyväinen kävellessään hitaasti takaisin ruokasaliin. Hän sulki oven perässään ja katsoi muita pöydän ympärillä istuvia.

			”Kiitos, Solfrid”, Hans Anders sanoi painokkaasti.

			”Olet aivan liian kiltti”, Gottfred sanoi hampaita kiristäen, ja Solfrid ymmärsi miehen yrittävän tukahduttaa tunteitaan.

			”En ole, Gottfred”, hän sanoi ja laski kätensä miehen olkapäälle. ”Mutta ilman anteeksiantoa asiat eivät järjesty. Viha ja vastentahtoisuus synnyttävät vain lisää pahaa verta, ja kärsimme siitä eniten itse.”

			”Silti”, Gottfred mutisi. ”Se on vaikeaa.”

			”Muuta keinoa ei ole”, Solfrid sanoi pitäen kiinni kannastaan.

			Sitten tapahtui jotain odottamatonta. Judith ponnahti pystyyn niin nopeasti, että hänen tuolinsa kaatui. Tyttö heittäytyi Solfridin kaulaan itkien ja halaten niin kovaa, ettei Solfrid ollut saada henkeä. Solfrid hämmentyi, mutta oli samalla niin iloinen, että purskahti itsekin taas itkuun. Hän kietoi kätensä Judithin ympärille ja halasi tyttöä.

			”Kiitos, Solfrid!” Judith nyyhkytti. ”Kiitos, Solfrid-täti.”

			”Minustahan ei koskaan tullut tätiäsi, ystävä hyvä”, Solfrid sanoi kyynelten lomassa.

			”Kyllä tuli, tänään”, Judith totesi. ”Ja sain Emiliestä uuden serkun. Olen niin iloinen.” Hän itki hartiat täristen, mutta itkuun sekoittui hymyä ja naurua.

			”Kiitos, että lähetit viestin isoäidillesi”, Solfrid sanoi Judithille samalla, kun sai itkunsa hitaasti tyrehtymään. ”En olisi koskaan uskaltanut tehdä niin, mutta se oli viisasta. Olen siitä niin iloinen.”

			”Se oli kyllä perkule vie hyvin tehty”, Hans Anders totesi.

			”Älä siinä kiroile”, Wilhelmina mutisi pyyhkiessään kyyneleitä. Hän nousi ja käveli tyttärensä ja Solfridin luo ja kietoi kätensä heidän ympärilleen. Myös Fredrikke halusi yhtyä halaukseen, joten hänkin ponnahti pystyyn ja syleili kaikkia kolmea. Samalla hän viittoi Emilietä mukaan, mutta tämä arasteli. Judith kiemurteli irti muiden otteesta ja kiirehti pöydän ympäri, ja Fredrikke seurasi perässä. Siskokset vetivät Emilien jaloilleen ja syleilivät häntä. Sara ei malttanut istua enää paikallaan, vaan nousi tuolistaan ja heittäytyi joukkoon itkien ja nauraen vuorotellen.

			”Muistakaa, että minäkin kuulun nyt teidän perheeseenne”, hän sanoi kirkkaalla äänellä.

			”Olet kovin tervetullut!” Judith julisti nauraen.

			Solfrid seisoi toisella puolella pöytää ja katsoi toisiaan halailevia nuoria naisia. Wilhelmina oli hänen vieressään pitäen häntä lujasti vyötäröltä, aivan kuin he olisivat olleet tasavertaisia ystäviä. Solfrid tunsi lämmintä yhteenkuuluvuutta Aasin perheen kanssa, voimakkaampaa kuin koskaan. Silti hän oli yllättynyt kaikesta halailusta ja tunteenpurkauksista. Välienselvittely oli varmasti ollut melkoinen koettelemus kaikille. Pahimmat jännitteet tuntuivat kadonneen.

			Parasta kaikessa oli kuitenkin se, että Emilie näytti aidosti iloiselta. Solfrid rukoili hiljaa mielessään, ettei mikään pilaisi tyttären iloa.

			”Eihän meidän varmaan tarvitse jutella nyt sen enempää, Jorunn?” Hans Anders kailotti pöydän päästä.

			”Ei tällä kertaa, vaikka meillä onkin vielä paljon puhuttavaa”, Jorunn vastasi ja nousi seisomaan. Myös Anna nousi, ja he halasivat toisiaan, vaikkakin rauhallisemmin kuin nuoret.

			Jens Christian taputti Jonia olkapäähän. Miehet istuivat yhä paikoillaan, ja Saran tuoli heidän välissään oli tyhjä.

			”Onneksi olkoon, sait uuden serkun ja tädin”, Jens Christian sanoi leveästi hymyillen ja puristi Jonin kättä.

			”Kiitos samoin”, Jon vastasi ja virnisti takaisin. ”Et taida olla yhtä tyytyväinen kuin minä saatuasi uuden serkun?”

			”Olen toki”, Jens Christian sanoi, mutta rypisti samalla nenäänsä.

			”Pidetään nyt tauko, ja tavataan päivällisellä tunnin kuluttua”, Hans Anders korotti ääntään metelin yli.

			”Kun palaamme, meidän on puhuttava asian arkaluonteisuudesta”, Jorunn sanoi. ”Muistakaa, että Solfrid on naimisissa ja palaa täältä Stodiin jatkamaan elämäänsä Magnarin kanssa. Siksi tästä ei voida kertoa vielä avoimesti. Jutellaan siitä päivällisellä.”

			Solfridin vatsaa kouraisi, sillä Jorunn oli tietenkin oikeassa. Hän ei kuitenkaan ehtinyt ajatella asiaa sen enempää, sillä Gottfred nousi seisomaan katsoen Solfridia.

			”Lähdetkö kanssani kävelylle ennen päivällistä, Solfrid?” hän kysyi vakavana.

		

	
		
			4

			Halvorin lähdettyä Karen jäi seisomaan Jacobin ja Olan seuraan. Tyttö katsoi hämmentyneenä tutun, rakkaan hahmon perään. Halvor oli vain keskipituinen, mutta voimakas ja leveäharteinen. Tilanne oli päättynyt Karenin kannalta huonosti. Hän pohti, miksi Halvor oli tullut.

			Oliko mies sittenkin vielä kiinnostunut hänestä? Oliko Halvor mustasukkainen Jacobille? Siltä se ainakin oli näyttänyt.

			Jacob sanoi jotakin, mutta Karen ei kuunnellut, ajatteli vain Halvoria. Tuijottaessaan miehen perään hän näki tämän harovan kuritonta, vaaleaa hiuspehkoaan. Karen toivoi, että mies kääntyisi katsomaan taakseen, mutta turhaan. Halvor katosi metsään rauhallisesti kävellen, mutta Karen arveli hänen olevan tolaltaan. Kohtaaminen oli mennyt täysin pieleen heidän molempien kannalta.

			”Mitä?” hän sanoi kääntyen Jacobin puoleen.

			”Sanoin vain, että Halvorilla täytyy olla päässä vikaa.” Jacob virnisti tuhahtaen, ja Karen ajatteli vihaavansa häntä. Jacob ei ollut mitään Halvoriin verrattuna, eikä Karen käsittänyt, miksi oli puolustanut keski-ikäistä torpparia ja tiuskinut Halvorille. Se saattoi olla hänen elämänsä tyhmin teko! Halvor oli ollut oikeassa, vaikka Karen ei ollutkaan varsinaisesti huutanut apua. Hänen olisi pitänyt ottaa Halvor avosylin vastaan ja napata mies itselleen lopullisesti.

			”Ei Halvorin päässä mitään vikaa ole, hänellä on ollut viime aikoina vain vastoinkäymisiä”, Ola vastasi.

			”Tarkoitatko minua?” Karen tuijotti Olaa suoraan silmiin. Mies tuijotti takaisin ja nyökkäsi näyttäen tuimalta.

			”Sinäpä sen sanoit”, Ola sanoi.

			”Vai niin? Mistä sinä tiedät, mitä meidän välillämme on tapahtunut?” Karen sanoi sähähtäen.

			”Tiedän ihan tarpeeksi”, Ola totesi lannistumatta.

			”Onko hän kenties valittanut jostakin?” Karen tuhahti ja pyöritteli silmiään.

			”Ei, ei ole”, vastasi Ola. ”Mutta minulla on silmät päässä ja järki tallella, joten huomaan kyllä itsekin.”

			”Hm!” Karen hymähti. ”Mitä sinä minusta oikein luulet?”

			”Rehellisesti sanottuna en mitään”, Ola vastasi hymyillen muikeasti. Karen muisti, miten oli kerran peuhannut Olan kanssa heinissä, joten Ola tiesi Karenista vähän liikaa. Karen katui tyhmyyttään annettuaan silloin haluilleen periksi. Kaikki oli kuitenkin muuttunut, sillä tästä lähtien Karen käyttäytyisi kunnolla.

			”Olen muuttunut”, hän sanoi. ”Tiedäkin se. Toiset meistä tulevat järkiinsä aikuistuessaan, toiset eivät.”

			”Se on aivan totta”, Ola nyökkäsi vakavasti. Se kuitenkin vain suututti Karenia, sillä hän arveli miehen kääntävän kaiken päälaelleen.

			”Älä vain sano, että Halvorilla on jotain valittamista, äläkä virnuile!” hän kivahti, vaikka miehen kasvot olivat peruslukemilla.

			”Ei, Halvor ei syytä ketään muuta kuin itseään”, Ola vastasi edelleen tyynesti.

			”Niinpä niin”, Jacob virkkoi. Karen loi mieheen raivostuneen katseen.

			”Sinustapa ei löytynytkään miestä, kun Halvor tuli pelastamaan minua!” Karen torui.

			”Häh?” Jacob hieroi kipeää poskiluutaan. ”Olisiko minun muka pitänyt lyödä takaisin?”

			”Unohda koko juttu!” Karen tuhahti jälleen ja käänsi katseensa takaisin Olaan. ”Etkö sinä puhukin hänen kanssaan aina välillä?” hän kysyi.

			”Silloin tällöin.”

			”Mistä te oikein puhutte?” Karen ei uskonut saavansa vastausta, mutta hän tarkkaili Olan kasvoja etsien niistä jotain merkkiä.

			”Miesten juttuja”, Ola virnisti.

			”Eli naisista”, Karen sanoi. ”Myös minusta?”

			”Onpa tänään kaunis ilma”, Ola hymähti. ”Taidan jatkaa matkaa. Hyvää helluntaita teille.”

			”Älä mene!” Karen komensi, mutta Ola asteli kohti metsää ja nosti kättään kääntymättä.

			”Saatan pian käväistä nimismiehen luona tekemässä ilmoituksen päällekarkauksesta”, Jacob julisti mielistelevään sävyyn. Karen voihkaisi ja pudisti päätään.

			”Siitä vain, mutta minusta se ei kannata”, Ola sanoi olkansa yli pysähtymättä.

			”Mutta sehän on päivänselvää!” Jacob huusi hänen peräänsä.

			”Ei, ei ole”, Ola vastasi ja pysähtyi metsänreunaan. ”Halvor puolusti nuorta naista, jonka hän uskoi olevan pulassa. Sehän saattaa olla lähellä totuutta. Kaikki riippuu siitä, mitä Karen sanoo, kun häntä kuulustellaan.” Ola heilautti kättään ja jatkoi matkaansa.

			”Minähän en mihinkään kuulusteluun mene!” Karen huusi miehen perään juuri, kun tämä katosi näkyvistä. Sitten hän kääntyi katsomaan Jacobia. ”Kuulitko?”

			”Kuulin, mutta tästä voisi saada korvauksia”, torppari selitti matalalla äänellään.

			”Taitaa olla hyvä ajatus käydä pienellä kävelyllä ennen päivällistä”, Jens Christian sanoi ja vilkaisi ulos lähteviä Solfridia ja Gottfredia. ”Lähdetkö mukaan, Emilie? Entä te, Sara ja Jon? Meillä on paljon puhuttavaa.”

			Emilie suostui heti, tarttui Saraa käsivarresta ja pyysi häntä mukaan. Niinpä kaikki neljä lähtivät ulos kauniiseen kevätsäähän. Edempänä kadulla Emilie näki äitinsä kävelevän Gottfredin kanssa, mutta he eivät kulkeneet käsikynkkää. Solfrid vaikutti salskean miehen rinnalla pieneltä ja hentoiselta, varsinkin kun Gottfredilla oli hattu päässään, Solfridilla vain huivi. He näyttivät juttelevan kävellessään satamaa kohti. Emilie ohjasi muut vastakkaiseen suuntaan.

			Nuoret astelivat leveänä rintamana Kjøpmannsgataa ylöspäin, tytöt käsikynkässä keskellä ja miehet laidoilla. Tytöt nappasivat kumpikin vieressään olevaa nuorta miestä käsivarresta, ja Emilietä vihlaisi kipeästi. Vaikka hän jo oli alkanut sopeutua tosiasioihin, hän oli toivonut hartaasti, että hän ja Jens Christian voisivat olla pari aivan kuten Sara ja Jon. Se oli kuitenkin mahdotonta, ja hänellä menisi hetki sen hyväksymiseen.

			”Voit oikeastaan kutsua itseäsi Emilie Aasiksi, kun nyt tiedät isäsi olleen Aas”, Jens Christian sanoi hymyillen ja hipaisi Emilien kättä.

			”Ei kai se sovi”, Emilie vastusti säikähtäneenä. Sellaista mahdollisuutta hän ei ollut edes ajatellut.

			”Toivoin vilpittömästi, ettei näin olisi käynyt”, Jens Christian myönsi rehellisesti. ”Siis ettei sukunimesi olisi vaihtunut Aasiksi.”

			Emilie tunsi poskiensa punottavan. Sara nauroi kuullessaan miehen tunnustuksen, ja Jon hymähteli ja nyökkäili, joten ehkä Jens Christian ei ollut sanonut sitä tosissaan. Emilie luotti uusiin sukulaisiinsa, mutta tilanne oli silti hämmentävä.

			”Varmaan Emiliekin olisi toivonut vaihtavansa sukunimeä muissa merkeissä”, Sara sanoi hymyillen ja tönäisi Emilietä kyynärpäällä kylkeen.

			”Niin”, Emilie kuiskasi, ja hänen kasvojaan kuumotti. ”Mutta en minä nimeäni vaihda. Maailma on sellainen kuin on, ja siihen on vain sopeuduttava.”

			”Sinä olet niin perhanan järkevä”, Jens Christian voihkaisi. ”Emmekö voisi vain karata Amerikkaan ja teeskennellä, ettemme ole sukua?”

			Emilie mietti hetken, oliko mies tosissaan. Ajatus tuntui houkuttelevalta, mutta sitten Jens Christian iski silmää ja hymyili.

			”Kunhan haaveilen”, hän sanoi.

			”Teidän täytyy jäädä tänne”, Sara vaati. ”Amerikka on aivan liian kaukana Trøndelagista.”

			”Juuri niin”, Jon säesti.

			”Tehän voitte lähteä mukaan”, Jens Christian kiusoitteli.

			”Sepä olisikin somaa.” Sara pullisti poskiaan, ja hänen ilmeensä oli niin hullunkurinen, että Emilietä alkoi naurattaa.

			”Niin, kai meidän on jäätävä tänne jatkamaan sukutilaa”, Jon huokaisi synkkänä. ”Perintöoikeus voi joskus olla rasite.”

			”Haluaisitko sinä lähteä maailmalle?” Sara katsoi miestä ihmetellen.

			”Ei, en ole koskaan miettinyt sitä vakavasti, koska minun on otettava hoitaakseni Salstad ja isän kaikki liiketoimet”, Jon vastasi. ”Aivan kuten sinä Jens Christian saat kulkea oman isäsi jalanjäljissä. Meillä ei ole vapautta haaveilla muusta.”

			”Kyllä me haaveilla voimme, mutta olet tietysti oikeassa.” Jens Christian hieroi leukaansa kädellään. ”On vain vaikeaa käsittää, että Emilie on serkkumme. Minun on sulateltava sitä vielä.”

			”Niin minunkin”, Emilie sanoi.

			He saapuivat sillalle leveänä rintamana, mutta vastaan tuleva hevoskärry pakotti heidät pysähtymään sillan toiseen reunaan. Kärry kolisteli ohitse, ja Emilie nautti tuntiessaan vieressään seisovan Jens Christianin kookkaan vartalon painautuvan omaansa vasten. Hänen ihoaan kihelmöi, ja hän tiukensi vaistomaisesti otettaan miehen käsivarresta. Mies katsoi Emilietä ja hipaisi jälleen tämän kättä. Hetki kiiti ohitse, ja he jatkoivat matkaa.

			”Hyvää päivää, nuoriso!” joku huikkasi kovalla äänellä. Hevoskärryn ajettua pois heidän edestään Emilie näki kapteeni Conradin astelevan vastaan. Kapteeni tervehti sotilaallisesti nostamalla käden lakkinsa reunaan, ja hymy paljasti viiksien alla välkkyvät hampaat. Kapteeni veti käsineen kädestään ja kätteli jokaista vuorollaan. Naisille hän kumarsi ritarillisesti ja suuteli ilmaa aivan kämmenselän yläpuolella. Miehet saivat voimakkaan kädenpuristuksen. Jon esitteli Jens Christianin kapteenille, ja he vaihtoivat muutaman sanan.

			”Hauska tutustua!” kapteeni totesi ja kopautti kantapäänsä yhteen. ”Nyt en pidättele seuruetta enempää.” Hän katsoi Emilietä aivan kuin olisi halunnut sanoa vielä jotain, mutta hillitsi itsensä.

			”Tapaamme kenties tiistaina höyrylaivalla, kun palaamme Steinkjeriin”, hän sanoi Saralle ja Jonille. ”Tulomatka sujui oikein rattoisasti. Viekää molemmille rouville terveiset.” Kapteeni nosti uudelleen sormensa lakin reunaan ja jatkoi matkaa, ja nuoret astelivat vastakkaiseen suuntaan.

			”Erikoinen mies”, Jens Christian kommentoi.

			”Sitä hän on, mutta myös oikein mukava”, Jon vastasi. ”Tulomatkalla hän jutteli pitkään äitisi kanssa, Emilie. Terveiset oli varmaan tarkoitettu lähinnä hänelle. He juttelivat kannella kuin vanhat tutut.”

			”Niinkö?” Emilie kysyi. Kapteeni oli tanssittanut hänen äitiään joulutanssiaisissa, ja sen jälkeen hän oli lähettänyt yhden äidin kirjeistä oman virkapostinsa mukana Trondhjemiin. Sattumaa varmasti, mutta tapaus saattoi olla tärkeäkin, jos sitä ajatteli Solfridin kannalta.

			”Kapteeni vaikuttaa ihastuneen äitiisi”, Sara sanoi iskien silmää.

			”Kukapa ei ihastuisi?” Jon sanoi. ”Älä kerro äidillesi, että puhuimme aiheesta.”

			”En toki.” Emilie hymyili ja pudisti päätään. Hän soi äidilleen täydestä sydämestään myös mukavia hetkiä eikä epäillyt hetkeäkään tämän säädyllisyyttä.

			”Puhutaanpa aamupäivän tapahtumista”, Jon sanoi. ”Meillä ei ole usein tilaisuutta jutustella suvusta. En ole koskaan kuullutkaan Odd-sedästä.”

			”Niin, ajatella, että unholaan painunut Odd-setämme on sinun isäsi, Emilie”, Jens Christian sanoi. ”Harmi, etten tullut ajatelleeksi häntä aikaisemmin, mutta tiesin hänestä tuskin mitään. Isoäiti on luultavasti saanut kaikki vaikenemaan.”

			”On vain kovin surullista, että hän on kuollut”, Emilie huokaisi. ”Olisin niin halunnut tavata isäni. Äiti on varmaan ollut korviaan myöten rakastunut.”

			”Se oli aivan ilmeistä” Sara huudahti. ”Ajatelkaa, mikä rakkaustarina, niin kaunis ja surullinen! Ja samalla hirveä tarina vallasta ja vallanhimosta. Äidilläsi ei todellakaan ole ollut helppoa.”

			”Ei, ja kaiken kukkuraksi hän päätyi Magnar Haugenin vaimoksi ja torpan emännäksi, vaikka olisi voinut naida Gottfred-sedän”, Jens Christian murahti.

			”Siitä olisi syntynyt hirveä meteli”, Jon huomautti. ”Isoäiti ei olisi hyväksynyt sitä.”

			”Gottfred oli täysi-ikäinen, eikä hän olisi välittänyt äitinsä vaatimuksista”, Jens Christian vastasi välittömästi. ”Mutta olet tietysti oikeassa. Perhe olisi hajonnut liitoksistaan, ja Solfrid olisi tuntenut siitä syyllisyyttä. Siitä huolimatta pistää vihaksi, ettei Solfrid koskaan saanut tietää valinnan mahdollisuudesta. Ei ennen kuin nyt.”

			”Hetken toivoin, että Gottfred olisi ollut isäni”, Emilie sanoi hiljaa. ”Hän olisi ollut unelmaisä.”

			”Odd-setä oli varmasti hänen kaltaisensa”, Jon arveli.

			”Tai vielä vähän parempi”, Sara ehdotti. ”Käsitin Jorunnin ja Hans Andersin puheista, että Odd oli vilkas ja iloinen.”

			”Niin, mutta oli Gottfred-setäkin nuoruudessaan sellainen, ainakin hänen vanhat tuttunsa sanovat niin”, Jens Christian valisti. ”Uskon, että hän koki nuorena suuren surun, joka ei välttämättä liittynyt sinun äitiisi, Emilie.”

			”Oliko hän rakastunut johonkin toiseen?” Sara kysyi silmät suurina ja kumartui eteenpäin katsoessaan Jens Christiania.

			”Sitä en tiedä, mutta puheiden perusteella tässä täytyy olla jotain muutakin”, mies vastasi. ”Isoäiti on varmaan kohdellut Gottfredia huonosti, mistä hän on yhä hyvin katkera. Ilmeisesti isoäiti myös pakotti Anna-tädin naimisiin vanhan ja rikkaan saksalaisen kanssa. Melko varmasti siihenkin kätkeytyy surullinen tarina. Vain meidän vanhempiemme asiat ovat hyvin, Jon. Kolmella muulla sisaruksella meni huonommin, ja Odd-setä kuoli.”

			”Niin.” Jon näytti mietteliäältä. ”En pidä mahdottomana, että äitikin enemmän tai vähemmän pakotettiin vihille isän kanssa, mutta onneksi heillä näyttää menevän hyvin. He viihtyvät yhdessä.”

			”Äitisi ei tainnut rakastaa ketään toista mennessään naimisiin”, Emilie arvasi. ”Hän oli myös hyvässä naimaiässä, ja Nils Salstad on kaikin tavoin hyvä mies.”

			”Kyllä, sitä hän toden totta on”, Jon nyökkäsi. ”Hän on luonteeltaan lempeä ja kunnioittaa äitiä suuresti.”

			”Tuntuu hassulta keskustella vanhempiemme rakkauselämästä”, Jens Christian hymyili. ”Parasta pitää tämä omana tietonamme. Olen varma, että vanhempani voivat avioliitossaan hyvin, ja olen siitä iloinen. Minua huolestuttaa nyt vain se, että Solfridin on pakko palata Stodiin jatkamaan lohdutonta elämäänsä.”

			Emilie puristi miehen käsivartta lujempaa vastaamatta mitään.

			”Onko Solfridin pakko palata takaisin?” Sara kysyi. ”Eikö hän voi vain jäädä tänne?”

			”Tiedät hyvin, ettei voi”, Jon sanoi.

			”Niin, tietysti tiedän, mutta silti.” Sara huokaisi. ”Puolisosta voi erota, vaikka vain hyvin harvat sen tekevät.”

			”Se on melkein mahdotonta ilman todella hyvää syytä, etenkin jos mies vastustaa eroa”, Jens Christian vastasi ja pudisti päätään. ”Mutta äitisi voisi karata Gottfredin kanssa Amerikkaan.” Mies nauroi taas ja iski silmää Emilielle.

			”Äiti ei jättäisi poikia”, Emilie vastasi hienoinen hymy huulillaan. ”Äiti ei lähde karkuun, vaikka elääkin huonossa avioliitossa. Isä, tarkoitan Magnar, on vallanhimoinen jääräpää, mutta hän on ahkera ja rehellinen, eikä hän ole koskaan käynyt käsiksi äitiin eikä meihin lapsiin. Huh, minun ei pitäisi puhua näin.”

			”Et ole sanonut Magnarista mitään pahaa, pikemminkin päinvastoin”, Jon huomautti. ”Sitä paitsi kaikki tietävät, että Solfrid-täti, kuten minäkin häntä nyt kutsun, on paljon parempi ihminen kuin Magnar Haugen. Solfrid on vain päätynyt elämässään väärään paikkaan. Olen samaa mieltä kuin Jens Christian: hänen pitäisi päästä sieltä pois. En vain tiedä, miten.”

			”Kuten sanoin, hän voisi karata Gottfred-sedän kanssa”, Jens Christian toisti.

			”Mistä he mahtavat jutella?” Sara pohti.

			Solfrid epäröi lähteä kävelylle Gottfredin kanssa, muttei voinut kieltäytyä niin houkuttelevasta kutsusta. Se oli luultavasti sopimatonta, sillä Solfrid oli naimisissa. Yhdessä kävely ei kuitenkaan ollut säädytöntä, kunhan he eivät koskettaisi toisiaan, joten hän päätti suostua. Hän halusi ehdottomasti puhua kahden kesken Gottfredin kanssa.

			Kadulla Gottfred tarjosi käsivarttaan Solfridille, mutta tämä pudisti päätään. Gottfred näytti ymmärtävän. Vaitonaisina he lähtivät Kjøpmannsgataa alas. Solfridista oli outoa taivaltaa Trondhjemin kaduilla mieluinen mies vierellään. Se oli niin toista kuin hänen elämänsä Haugenissa, että hän oli taas vähällä purskahtaa itkuun. Hän oli kuitenkin itkenyt tänään jo aivan tarpeeksi, joten nyt sai riittää. Eikä tässä ollut mitään itkemistä. Päinvastoin hänen pitäisi hymyillä ja nauttia Gottfredin seurasta ja unohtaa kaikki muu. Sää oli upea, ihmiset rupattelivat kävellessään, ja kadun ja laitureiden välissä kasvavien puiden oksilta kuului lintujen sirkutusta. Kesä teki tuloaan.

			”On mukava nähdä sinun hymyilevän, Solfrid”, Gottfred mumisi ja loi Solfridiin lämpimän katseen.

			”Ai, en huomannutkaan hymyileväni, mutta viihdyn kyllä kanssasi”, Solfrid vastasi. Hän horjahti vahingossa miestä vasten, mutta suoristi nopeasti selkänsä.

			”Niin minäkin sinun seurassasi”, Gottfred sanoi ja nyökkäsi vakavana. ”Samalla tämä on kovin surullista. En tiedä, olisitko halunnut sitä, mutta me olisimme kenties voineet käydä kävelyllä vaikka joka päivä.”

			”Harmittaa niin, etten halua edes ajatella sitä”, Solfrid sanoi. ”Luultavasti olisin halunnut, vaikka asiat olivat aivan sekaisin ja me molemmat rakastimme toista tahollamme.”

			”Niin, vaikka molempien rakkaus oli jo siinä vaiheessa kariutunut, ja olisimme voineet… no jaa”, mies vastasi synkästi. ”Tärkeintä oli se, että välillämme vallitsi keskinäinen kunnioitus ja että pidimme toisistamme. Toivon, että pidit minusta enemmän kuin Magnarista.”

			”Voi toki! Paljon enemmän”, Solfrid huudahti. ”Mutta minulla ei ollut aavistustakaan, että voisit harkita elämää kanssani. Luulin, että ajattelit vain Johanne Hagenia ja hänen iloista nauruaan.”

			”Niin, hänen ihana naurunsa elää muistoissani vielä tänäkin päivänä.” Mies nyökkäsi ja hymyili hieman. ”Hän oli vain peltisepän tytär, eikä se riittänyt äidille alkuunkaan. Johanne ymmärsi sen itsekin eikä halunnut nöyrtyä äidin edessä. Hän ei kestänyt halveksuntaa, siihen hän oli liian ylpeä. Ja syystäkin.”

			”Muistan sinun kertoneen siitä”, Solfrid nyökkäsi. ”Joten Johanne meni töihin sairaalaan ja sai siellä keuhkotaudin.”

			”Ei mennyt kahtakaan vuotta, kun hän jo kuoli”, Gottfred nyökkäsi kasvoillaan kova ilme. ”Olen siitä katkera. Äiti tappoi hänet.”

			”No ei kai sentään, tuo taitaa olla liioittelua, ystävä hyvä.” Solfridia puistatti, mutta sisimmässään hän ymmärsi, mitä mies tarkoitti.

			”Ei, se on totta”, Gottfred sanoi pitäen kiinni kannastaan. ”Johanne halusi kanssani naimisiin, muttei ilman äidin hyväksyntää. Hyväksyntää odottaessaan hän meni palvelukseen sairaalaan, ja minä aloitin työt Kristiansundissa. Olin ajatellut hakea Johannen sinne äidin mielipiteestä välittämättä, mutta ennen kuin pääsimme siihen pisteeseen, Johanne oli jo kuollut. No jaa. Kaiken tämän sinä jo tiedätkin, mutta tuntuu hyvältä puhua kanssasi. Olet ainoa, joka todella ymmärtää.”

			”Uskon myös sisarustesi ymmärtävän”, Solfrid huomautti. ”Olette ainutlaatuinen sisarusparvi. Moni ei varmaankaan ryhtyisi siihen, mitä te teitte tänään, Gottfred. Ihailen suuresti Jorunnia, Annaa ja Hans Andersia. He ovat hyviä ihmisiä, ja pidän heistä kovasti. He halusivat puhua asiasta minun ja Emilien vuoksi, vaikka se oli heille vaikeaa.”

			”Kyllä, he ovat hyviä ihmisiä, mutta he halusivat myös hyvittää asian pikkuveljemme puolesta”, Gottfred huomautti. ”Odd oli tuotava päivänvaloon, ja vain sinä saatoit herättää hänet henkiin. Sinä ja teidän tyttärenne.”

			”Mikään ei ole koskaan tuntunut yhtä tuskalliselta ja ihanalta”, Solfrid huokaisi. ”Minulla on häntä kova ikävä!”

			”Niin minullakin”, mies nyökkäsi. ”Raivostuin suunnattomasti, kun kuulin hänen kuolleen ja sinun olevan naimisissa Magnarin kanssa. En ymmärrä vieläkään, miten äiti onnistui ylipuhumaan sinut siihen.”

			”En ymmärrä sitä itsekään, mutta äitisi osasi pelotella ja uhkailla ihmisiä”, Solfrid sanoi. ”Ennen kuin huomasinkaan, olin naimisissa ja äitisi oli suunnitellut tulevaisuuteni. Se ei ollut mitenkään valoisa, mutten nähnyt muuta vaihtoehtoa. Se ahdistaa vieläkin”

			”Silti annat äidilleni anteeksi!” Gottfred ähkäisi ja pudisti päätään. ”En taida itse pystyä siihen. Olen nyt neljäkymmentäkahdeksanvuotias, ja ajattelen Johannea ja hänen hyväntuulista nauruaan joka päivä. Mutta ajattelen myös sinua, Solfrid. Oddin kuoleman jälkeen aloin pikkuhiljaa tuntea sinua kohtaan muutakin kuin ystävyyttä, ja se oli hyväksyttävää myös muiden mielestä.”

			”Niin, olimme hyviä ystäviä”, Solfrid vastasi vakavana. ”Luottamukselliset keskustelumme olivat minulle tärkeitä. Ymmärsit minua, koska olit itse menettänyt Johannen.”

			”Niin, se on totta.” Gottfred hengitti raskaasti pari kertaa ennen kuin jatkoi. ”Minä puolestani saatoin puhua sinulle omista suruistani ja ajatuksistani. Olemme molemmat siipirikkoja, Solfrid, ja olen huolissani sinusta. Kerro, mitä sinulle nykyään kuuluu. Haluan tietää kaiken.”

			”Se ei ole helppoa”, Solfrid sanoi. ”Minulla ei ole oikeutta puhua pahaa miehestäni.”

			”Onpas, minulle voit puhua, jos hän ansaitsee sen”, Gottfred väitti vastaan. ”Kenelle muulle voisit puhua?”

			”En kenellekään”, Solfridin oli myönnettävä. ”Meidän täytyy varmaan pian kääntyä takaisin.”

			Gottfred veti kellon taskustaan ja napsautti kannen auki, nyökkäsi ja kääntyi työntäessään kellon takaisin taskuunsa. Kellon vitjat olivat vaatimatonta hopeaa. Gottfred ei koreillut kullalla ja jalokivillä.

			”Millaista elämäsi oikein on, Solfrid-hyvä?” Gottfred kysyi, kun he olivat kääntyneet takaisin.

			”Ei siinä ole kehumista”, Solfrid huokaisi. ”Asun pienessä torpassa, jossa on tupa ja makuusoppi. Anoppini nukkuu makuusopessa. Se on erotettu verholla tuvasta, jossa minä ja mieheni nukumme sivustavedettävällä laverilla. Tai oikeastaan nukuimme. Viime aikoina olen nukkunut vintillä, missä on pieni kutomaparvi. Poikani nukkuvat viereisellä parvella. Katto on siellä niin matalalla, ettei kukaan mahdu seisomaan suorana, en edes minä.”

			”Niin, kuulin, että sinulla on kaksi poikaa”, Gottfred sanoi hymyillen. ”Mitä heille kuuluu?”

			”Oikein hyvää”, Solfrid vastasi ja hymyili iloisesti. ”Knut täyttää muutaman päivän päästä viisitoista, ja hän pääsi juuri ripille. Didrik on tänä kesänä paimenessa laitumilla. Hän on kaksitoistavuotias. Olen heistä ylpeä.”

			”No, aivan varmasti”, Gottfred nyökkäsi lempeästi.

			”Mutta pian he lähtevät kotoa”, Solfrid jatkoi. ”Minä jään yksin heiveröisen anopin ja äreän miehen kanssa. Niin se vain menee. Tulevaisuus näyttää aika ankealta.” Hän ei voinut olla huokaisematta.

			”Ikävä kuulla, Solfrid”, Gottfred sanoi ja katsoi Solfridia pitkään. Mies ei ensin huomannut vastaantulevaa pariskuntaa, joka tervehti heitä. Vasta kun Solfrid niiasi, hän huomasi nostaa nopeasti hattuaan.

			”Elämä ei ole helppoa, Gottfred”, nainen vastasi.

			”Voisikohan sille tehdä jotain?” mies kysyi.

			”Kun vain tietäisin, mitä”, Solfrid huokaisi. Hän nosti katseensa ja hätkähti nähdessään kapteeni Conradin tulevan heitä vastaan. Upseeri käveli ylväin, pitkin askelin ja kädet heiluen.

			Hän oli aivan selvästi nähnyt Solfridin.

			Kapteeni Even P. Conrad mietti, oliko menettänyt järkensä, kun ei saanut Solfrid Haugenia mielestään. Hän oli järkyttynyt törmätessään naisen tyttäreen sillalla. Hetken hän oli luullut näkevänsä Solfridin, vaikka Emilie oli tietenkin kasvoiltaan ja olemukseltaan paljon lapsellisempi. Kuinka vanha hän mahtoi olla? Kenties seitsemän- tai kahdeksantoista. Jännittävä ikä, täynnä haasteita. Juuri tuon ikäisenä tehtiin tulevaisuuden määräävät valinnat.

			”Hitto vie!” kapteeni mutisi itsekseen ajatellessaan omaa nuoruuttaan. Hän oli valinnut väärin ja katunut sitä melkein kaksi vuosikymmentä. Toivottavasti nuori Emilie Haugen valitsisi viisaammin. Hänen äitinsä ei ollut saanut siihen tilaisuutta. Muiden, vahvempien ihmisten vaikutuksesta Solfrid oli sotkenut asiansa vielä pahemmin kuin kapteeni. Conrad tiesi, mitä Solfridille oli tapahtunut.

			Kapteeni oli viettänyt hyvän tovin Solfridin kanssa kaksistaan höyrylaivalla. Heidän keskustelunsa oli parasta, mitä mies oli kahteenkymmeneen vuoteen kokenut. Solfrid oli pyörinyt hänen ajatuksissaan jo aikaisemmin, mutta kannella vietetyn hetken jälkeen hän oli menettänyt tälle myös sydämensä. Ah, tuo tunne! Sellaista hän ei ollut kokenut Drammenin aikojen jälkeen, jolloin hän kosiskeli Alvhildea ja sai kerta toisensa jälkeen rukkaset, koska Alvhilde piti häntä naistenmiehenä. Alvhilde oli harmi kyllä ollut oikeassa eikä voinut aavistaa, että kapteeni oli aikonut tosissaan muuttaa tapansa hänen vuokseen. Conrad oli silloin ymmärtänyt, mikä elämässä oli tärkeää. Oivallus tuli kuitenkin liian myöhään.

			Hän oli jäänyt yksin. Päällikön työ oli yksinäistä, samoin virkatalon hoitaminen ilman vaimon apua. Talollisten ja torppareiden poikien kouliminen sotilaiksi oli kovaa työtä, ja vaikka hänellä oli apunaan luutnantti ja pari aliupseeria, hän oli kuitenkin vastuussa kaikesta.

			Yksinäisyys varjosti hänen koko elämäänsä.

			Solfrid oli tietenkin naimisissa kuten kaikki kelvolliset naisihmiset. Hänen avioliittonsa ei tosin ollut hyvä, mutta kuitenkin. Oli häpeällistä, että hänet oli pakotettu vihille Magnar Haugenin kanssa. Mies oli Solfridia kahdeksantoista vuotta vanhempi, eli kuusitoista vuotta vanhempi kuin kapteeni itse! Solfrid olisi ehdottomasti ansainnut jotain parempaa.

			”Minun pitäisi ampua mies, onhan minulla uusi amerikkalainen revolveri”, kapteeni mutisi itsekseen. ”Tekisin Solfridille palveluksen.”

			Heti lausuttuaan mietteensä ääneen hän näki ajatustensa kohteen. Solfrid Haugen tuli häntä vastaan rotevan ja tyylikkääseen hattuun sekä pukuun sonnustautuneen miehen vierellä. He eivät kulkeneet käsikynkkää, vaan pitivät säädyllistä etäisyyttä. Kapteeni Conradin sydän alkoi lyödä kiihkeämmin, ja tunteet olivat ristiriitaiset. Hän halusi piiloutua ja tarkkailla Solfridia salaa, mutta samalla hän paloi halusta juosta tervehtimään. Hän olisi halunnut halata Solfridia, kertoa kuinka kaunis tämä oli ja kiittää juttutuokiosta laivalla.

			Kuka mahtoi olla Solfridin vieressä kävelevä komea mies?

			Sen perusteella, mitä Solfrid oli kertonut matkansa syystä, miehen täytyi olla Aasin perheestä. Sen kapteeni Conrad ymmärsi jo ennen kuin tervehti vastaantulijoita. Solfridhan oli kertonut hänelle kaiken. Mikä sen Kristiansundissa asuvan miehen nimi oli? Alfred? Ei, Gottfred. Se kalskahti saksalaiselta ja hienostuneelta. Kyllä, sen täytyi olla juuri hän. Kapteeni kuitenkin teeskenteli tietämätöntä ja tervehti viemällä kätensä lakinreunaan.

			”Hyvää helluntaiaamua, rouva Haugen!” Hän hymyili hyväntahtoisesti. ”Onpa oivallinen sää!” Hän ojensi kätensä, ja Solfrid tarjosi epäröiden omansa. Kapteeni kumarsi hymyillen ja tarttui naisen kapeaan ja raskaan työn ahavoittamaan käteen. Kapteenin mielestä käsi oli maailman kaunein, ja hän painoi sille suudelman. Kerrankin hän antoi huultensa koskettaa ihoa, vaikkakin vain kevyesti, ennen kuin suoristi selkänsä ja käänsi katseensa kookkaaseen mieheen.

			Solfrid esitteli heidät kohteliaasti ja sivistyneesti tavalla, johon tavalliset torpparin vaimot eivät olisi pystyneet. Miehet kättelivät ja kumarsivat. Kapteeni huomasi, että myös Solfridin seuralaisella oli työtä tekevän ihmisen kädet, mikä herätti hänessä kunnioitusta. Hän piti rehellisistä työntekijöistä. Heistä tuli parhaita sotilaita, ja he olivat useimmiten luotettavia. Myös Gottfredin katse oli vakaa ja luottamusta herättävä. Gottfred oli suunnilleen kapteenin mittainen, mutta selvästi rotevampi ja noin kymmenen vuotta vanhempi.

			”Hauska tavata, herra Aas”, kapteeni sanoi hymyillen pidättyvästi.

			”Samoin, herra kapteeni”, Gottfred vastasi ja nyökkäsi ystävällisesti. Solfrid ja Gottfred vaikuttivat epävarmoilta, ja Conrad tiesi, että hänen pitäisi antaa heidän jatkaa matkaansa kahdestaan. Se tuntui kuitenkin vaikealta. Kapteeni katsoi Solfridia hymyillen.

			”Toivottavasti rouvasta on mieluisaa palata hetkeksi lapsuuden ja nuoruuden maisemiin”, hän sanoi. Hän toivoi saavansa vastauksen siihen, miten kaikki oli tähän mennessä sujunut. Solfrid hymyili ja nyökkäsi, vaikka vaikuttikin jännittyneeltä.

			”Kiitos vain, herra kapteeni, täällä on oikein mukavaa, vaikkakin hieman kiireistä”, Solfrid vastasi pidättyväisesti, mutta silti ystävällisesti. Hän jopa hymyili, mikä lämmitti kapteenin mieltä. Mies yritti kuitenkin peitellä iloaan, sillä hän näki Gottfredin kohottavan toista kulmakarvaansa.

			”Kapteeni siis tietää, että Solfrid on Trondhjemistä kotoisin?” Gottfred kysyi ihmetellen.

			”Kyllä, komppanianpäällikön täytyy pysyä selvillä lähiympäristön asukkaista”, Conrad hymyili hyväntuulisesti. ”Minulla oli myös suuri ilo tanssia rouva Haugenin kanssa Salstadin joulutanssiaisissa, ja sen jälkeen olemme vaihtaneet muutaman sanan, kun olemme sattumalta tavanneet. Täytyy myöntää, että yllätyin suuresti hänen tanssitaidostaan.”

			”Osallistuitko sinä Salstadin joulutanssiaisiin, Solfrid?” Gottfred kysyi molemmat kulmat kohollaan.

			”No, en tietenkään!” Solfrid naurahti. ”Minä vain tarjoilin. Kapteeni Conrad raahasi minut yllättäen tanssilattialle, ja se olikin melkoinen järkytys.”

			”Se oli kaikkien aikojen onnistunein sivustahyökkäykseni, jos sallitte ilmauksen”, kapteeni ilmoitti nauraen. ”Se oli todellakin hauskaa.”

			”Aivan varmasti”, Gottfred vastasi suu mutrussa ja katsoi kapteenia suoraan silmiin.

			”Olin kauhuissani”, Solfrid sanoi ja yritti pysytellä vakavana, mutta turhaan.

			”Pötypuhetta”, Conrad vastasi leveästi hymyillen. ”Minä se säikähdin, kun potkaisit puukengät nurkkaan ja melkein tanssit saappaat jalastani.” Kapteeni tunsi kasvojensa kuumottavan, sillä ei ollut sopivaa puhua Solfridin kanssa niin henkilökohtaisesti Gottfredin kuullen. Hän oli jopa sinutellut Solfridia. Gottfred oli huomannut sen, sillä hän kurtisti kulmiaan ja katseli vuoroin kumpaakin.

			”Hm”, Gottfred hymähti, ja Solfrid punastui. Kapteeni Conrad jäi kerrankin sanattomaksi. Myös Gottfred oli vaiti, ja Solfrid vaikutti nolostuneelta.

			”Tanssimme tietenkin säädyllisesti”, kapteeni selitti viimein. ”Voin vakuuttaa.”

			”Ilman muuta”, Gottfred sanoi suu mutrussa.

			”Herra Aas ilmeisesti tuntee rouva Haugenin, ja silloinhan te tiedätte”, kapteeni jatkoi, ”että säädyllisempää ihmistä saa etsiä.” Hän tunsi itsensä typeräksi, sillä sanat kuulostivat kiihkeiltä ja kömpelöiltä, mutta Gottfred nyökkäsi vakavana.

			”Häntä parempaa ei olekaan”, Gottfred totesi.

			”Voin sanoa aivan samaa”, Conrad myötäili päättäväisesti. Tilanne alkoi olla hyvin kiusallinen. Hänen täytyi tehdä jotain, osoittaa olevansa toiminnan mies ja auttaa heidät eteenpäin.

			”Hm”, Gottfred hymähti taas. ”Käsittääkseni te kaksi tunnette toisenne melko hyvin.”

			”Emme toki”, Conrad vastasi nopeasti. ”Olemme puhuneet vain muutaman kerran, mutta voin kertoa, että olen hämmästellyt rouvan viisautta. Olemme käyneet erinomaisia keskusteluja.”

			”Epäilemättä”, Gottfred sanoi vakavana. Hän loi silmäyksen Solfridiin kulmat jälleen kohollaan. ”Solfrid, sinäkin taidat arvostaa keskusteluja kapteenin kanssa.”

			”Gottfred”, Solfrid sanoi hiljaa. ”Minun on kerrottava sinulle jotain. Älä ymmärrä väärin, sillä kapteeni Conradin ja minun välilläni ei tietenkään ole mitään. Jäimme kuitenkin laivan kaiteen viereen juttelemaan matkalla Trondhjemiin. Puhuimme pitkään! Hän kertoi minulle elämästään, ja minä kerroin hänelle luottamuksellisesti kaiken taustastani ja siitä, miksi matkustan Trondhjemiin. Tuntui niin hyvältä puhua vihdoinkin jonkun luotettavan ihmisen kanssa, ja halusin käydä kaiken läpi, ennen kuin joutuisin tänään piinapenkkiin. Kapteeni Conrad siis tietää kaiken, mutta hän on luvannut olla vaiti. Kukaan muu perheen ulkopuolella ei tiedä mitään.”

			Gottfred oli hiljaa hyvän tovin ja vain katsoi upseeria. Sitten hän ojensi taas kätensä.

			”Kiitos, kapteeni”, hän sanoi vakavasti. ”Te olette ilmeisesti hyvä ihminen.”

			”No, minun tässä on kiitettävä luottamuksesta, herra Aas”, Conrad vastasi puristaessaan Gottfredin kättä. ”Voitte luottaa vaitiolooni, ja toivon vain, että asiat sujuvat hyvin. Solfrid Haugen ei kuulu torpparielämään.”

			”Siinä osuit naulan kantaan, kapteeni”, Gottfred sanoi. ”Suonet anteeksi, otin vapauden puhutella sinua tuttavallisemmin.”

			”Olen iloinen siitä”, kapteeni sanoi hymyillen sydämellisesti. ”Meidän pitäisi jutella luottamuksella, vaikkapa tuopin ääressä. Emmeköhän me yhdessä keksisi jotain Solfridin vapauttamiseksi kahleista, sikäli kuin se ylipäätään on mahdollista. Tuletko häihin Salstadiin heinäkuussa?”

			”Kai minun täytyy”, Gottfred vastasi hymyillen.

			”Siinä tapauksessa olet sydämellisesti tervetullut majoittumaan kapteenin virkatalolle”, kapteeni kutsui, ja Gottfred hyväksyi tarjouksen saman tien.

			”Nyt meidän on kiirehdittävä, ettemme myöhästy päivälliseltä”, Solfrid sanoi. He jättivät pikaiset jäähyväiset ja jatkoivat matkaa. Kapteeni Conrad kääntyi katsomaan vielä kerran Solfridin perään.

